Fl-4 ta' Ottubru, il-Kunsill (ambaxxaturi tal-UE) qabel dwar pożizzjoni ta' negozjar dwar deċiżjoni li tirrevoka d-direttiva ta' rappurtar standardizzat (id-direttiva 91/692/KEE) u li temenda 6 atti legali relatati. Din id-deċiżjoni hija essenzjali biex tkun żgurata ċ-ċarezza legali, titjieb it-trasparenza u jitnaqqas il-piż amministrattiv fil-qasam tar-rappurtar ambjentali. Id-direttiva ta' rappurtar standardizzat hija l-parti prinċipali tal-leġislazzjoni attwalment fis-seħħ li għandha l-għan li tissimplifika l-obbligi ta' rappurtar tal-leġislazzjoni kollha ambjentali tal-UE. Madankollu, din ma tistipulax ir-rekwiżiti kollha ta' rappurtar, u tul is-snin il-biċċa l-kbira tad-dispożizzjonijiet tagħha m'għadhomx jgħoddu. Speċifikament, id-direttiva tirreferi għal total ta' 28 att ambjentali. Atti leġislattivi oħra jagħmlu użu wkoll minn din id-direttiva. Minn dawn, regolament wieħed, 9 direttivi u 23 deċiżjoni jibqgħu fis-seħħ minkejja li neqsin minn kull effett legali. "Dan huwa pass importanti biex ir-rappurtar ambjentali isir aktar ċar u aktar effiċjenti. It-tnaqqis tal-piż amministrattiv huwa wieħed mill-għanijiet globali tagħna u m'hemmx post għal-leġislazzjoni skaduta fi-sistema legali tal-UE. Għandna niżguraw li l-leġislazzjoni tagħna kollha hija "adatta" u għal dan l-għan, ser timxi rapidament flimkien mal-Parlament Ewropew biex jintlaħaq qbil dwar dan il-fajl." Siim Kiisler, Ministru għall-Ambjent tar-Repubblika tal-Estonja Din id-deċiżjoni hija parti mill-"pakkett ta' tħassir" tad-direttiva ta' rappurtar standardizzat ippreżentat mill-Kummissjoni fl-2016. Din tinkludi żewġ inizjattivi oħra li ser jikkontribwixxu wkoll għall-eliminazzjoni ta' leġislazzjoni bla bżonn. B'mod ġenerali, il-Kunsill jappoġġa d-deċiżjoni proposta u jaqbel dwar l-elementi prinċipali mressqa mill-Kummissjoni. F'termini ta' kontenut, il-proposta għandha l-għan li tadatta d-dispożizzjonijiet ta' komitoloġija ta' għadd ta' atti tat-Trattat ta' Lisbona u l-ftehim interistituzzjonali attwali. Il-pożizzjonijiet taż-żewġ koleġislaturi huma viċin ħafna, u l-Kunsill jistenna b'interess in-negozjati mal-Parlament Ewropew bil-għan li jintlaħaq ftehim fl-ewwel qari malajr u bla xkiel. Il-passi li jmiss In-negozjati ser jibdew fil-futur qrib ladarba l-Parlament Ewropew diġà qabel dwar il-pożizzjoni tiegħu dwar il-fajl waqt il-plenarja tat-13 ta' Settembru 2017, wara l-votazzjoni tal-Kumitat ENVI fil-11 ta' Lulju 2017. Huwa probabbli li jiġi skedat trilogu għal Novembru. Mal-għeluq u l-aċċettazzjoni tal-ftehim miż-żewġ istituzzjonijiet, id-deċiżjoni ser tidħol fis-seħħ fl-20 jum wara l-pubblikazzjoni tiegħu f' Il-Ġurnal Uffiċjali tal-Unjoni Ewropea , kif speċifikat fid-dispożizzjonijiet tiegħu. Madankollu, sabiex tiġi żgurata konsistenza sħiħa u jiġu evitati diskrepanzi legali, ser tiġi mwaqqfa l-pubblikazzjoni attwali ta' din id-deċiżjoni sabiex tidħol fis-seħħ fl-istess żmien tal-atti leġislattivi tal-Pakkett dwar l-iskart, li qed jiġu diskussi bħalissa miż-żewġ leġislaturi. Kuntest Fil-komunikazzjoni tagħha tal-2014 dwar il-programm dwar l-idoneità u l-prestazzjoni tar-regolamentazzjoni (REFIT), il-Kummissjoni wegħdet li taħdem fuq proposti konkreti sabiex tneħħi l-leġislazzjoni skaduta relatata mar-rappurtar ambjentali. Tul is-sentejn ta' wara, il-Kummissjoni adottat komunikazzjoni dwar regolamentazzjoni aħjar f'Mejju 2015 u nediet il-kontroll tal-idoneità tar-REFIT għall-monitoraġġ u r-rappurtar ambjentali fil-programm ta' ħidma tagħha għall-2016, li għaddej bħalissa. Bħala riżultat ta' dawk l-impenji, fil-15 ta' Diċembru 2016, il-Kummissjoni pproponiet direttiva ta' rappurtar standardizzat "pakkett ta' tħassir", li tikkonsisti fi tliet inizjattivi, it-tielet waħda hija din id-deċiżjoni. L-ewwel waħda għandha l-forma ta' komunikazzjoni tal-Kummissjoni li tidentifika sensiela ta' atti ta' implimentazzjoni superfluwi u t-tieni waħda tipproponi t-tħassir ta' żewġ deċiżjonijiet ta' implimentazzjoni. Proposta tal-Kummissjoni Direttiva dwar ir-rapportar standardizzat (91/692/KEE) Din ir-riżorsa bħalissa hi disponibbli biss bil-lingwa jew il-lingwi li ġejjin: Sit web tal-Kummissjoni – monitoraġġ u rapportar